Document ID: 32007R0306

ΚΑΝΟΝΙΣΜΌΣ (ΕΚ) αριθ. 306/2007 ΤΗΣ ΕΠΙΤΡΟΠΉΣ
της 21ης Μαρτίου 2007
για την τροποποίηση του κανονισμού (ΕΚ) αριθ. 1539/2006 σχετικά με την έγκριση σχεδίου κατανομής στα κράτη μέλη των πόρων που θα καταλογιστούν στο δημοσιονομικό έτος 2007 για την παροχή τροφίμων από τα αποθέματα παρέμβασης στους απόρους της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας (1), και ιδίως το άρθρο 6,
Εκτιμώντας τα ακόλουθα:
(1)
Σύμφωνα με το άρθρο 2 του κανονισμού (ΕΟΚ) αριθ. 3149/92 της Επιτροπής, της 29ης Οκτωβρίου 1992, περί λεπτομερών κανόνων για τη χορήγηση τροφίμων προερχομένων από τα αποθέματα παρέμβασης στους απόρους της Κοινότητας (2) η Επιτροπή, με τον κανονισμό (ΕΚ) αριθ. 1539/2006 της Επιτροπής (3), ενέκρινε το σχέδιο κατανομής των πόρων στα κράτη μέλη το οποίο θα χρηματοδοτηθεί από τους διαθέσιμους πόρους του οικονομικού έτους 2007 για τη διανομή τροφίμων στους απόρους της Κοινότητας. Το σχέδιο καθορίζει ιδίως, για κάθε κράτος μέλος που υλοποιεί τη δράση, το μέγιστο ποσό των χρηματοδοτικών πόρων που διατίθενται για την εκτέλεση του μέρους του σχεδίου που το αφορά, καθώς και την ποσότητα κάθε είδους προϊόντων η οποία μπορεί να αποσυρθεί από τα αποθέματα που κατέχουν οι οργανισμοί παρέμβασης.
(2)
Κρίνεται σκόπιμο να εγκριθεί το σχέδιο αυτό προκειμένου να επιτραπεί η συμμετοχή της Ρουμανίας στην κοινοτική δράση του 2007. Η προσαρμογή αυτή πρέπει να αφορά, όσον αφορά τη Ρουμανία, αφενός τη χορήγηση χρηματοδοτικών πόρων και προϊόντων προς απόσυρση από τα αποθέματα παρέμβασης και, αφετέρου, την έγκριση, υπό τους όρους που προβλέπονται στο άρθρο 7 του κανονισμού (ΕΟΚ) αριθ. 3149/92, των ενδοκοινοτικών μεταφορών που απαιτούνται για την εκτέλεση του τροποποιημένου σχεδίου.
(3)
Κρίνεται σκόπιμο να τροποποιηθεί ο κανονισμός (ΕΚ) αριθ. 1539/2006 αναλόγως.
(4)
Ο παρών κανονισμός πρέπει να εφαρμοστεί από την 1η Ιανουαρίου 2007, ημερομηνία κατά την οποία η Ρουμανία και η Βουλγαρία έγιναν μέλη της Ευρωπαϊκής Ένωσης.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και III του κανονισμού (ΕΚ) αριθ. 1539/2006 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαρτίου 2007.

Labels: 17
19
5
0
3
18